夢仙
作者：白居易
朝代：唐

paragraphs: 人有夢仙者，夢身升上清。
坐乘一白鶴，前引雙紅旌。
羽衣忽飄飄，玉鸞俄錚錚。
半空直下視，人世塵冥冥。
漸失鄉國處，纔分山水形。
東海一片白，列岳五點青。
須臾羣仙來，相引朝玉京。
安期羨門輩，列侍如公卿。
仰謁玉皇帝，稽首前致誠。
帝言汝仙才，努力勿自輕。
却後十五年，期汝不死庭。
再拜受斯言，既寤喜且驚。
祕之不敢泄，誓志居巖扃。
恩愛捨骨肉，飲食斷羶腥。
朝餐雲母散，夜吸沆瀣精。
空山三十載，日望輜軿迎。
前期過已久，鸞鶴無來聲。
齒髮日衰白，耳目減聰明。
一朝同物化，身與糞壤幷。
神仙信有之，俗力非可營。
苟無金骨相，不列丹臺名。
徒傳辟穀法，虛受燒丹經。
只自取勤苦，百年終不成。
悲哉夢仙人，一夢誤一生。